alexandrainst/scandi-wiki huggingface dataset:
Deroceras panormitanum

Deroceras panormitanum, er et bløtdyr og tilhører de landlevende lungesneglene. Den har ikke sneglehus og er en av «nakensneglene» uten synlig skall og hører til i gruppen av  åkerkjølsnegler (Agriolimacidae).

Utbredelse 
Deroceras panormitanum er ikke så vanlig i Norge, på grunn av klimaet. Den er påvist innendørs på østlandet i drivhus. Mens den på vestlandet også er funnet utendørs. Den er vanligere lengre sør og vest i Europa og har sin opprinnelige utbredelse i landene rundt Middelhavet. Den har spredt seg nordover og ble første gang påvist i Storbritannia på 1930-tallet. Den har siden hatt en voksende bestand. Den er også påvist i USA, hvor den er introdusert fra Europa.

Utseende 
Deroceras panormitanum har en tydelig kjøl lengt bak på kroppen og åndehullet bak midten av kappen. Kroppen er ganske mørk brun, mens kappen er lysere litt mer gyllen brun. Fargene kan variere, men vanligvis har den en todeling mellom en lysere og mørkere brunlig farge. Rundt åndehullet er en lysere flekk. Den er mellom 20 og 30 millimeter, noen ganger helt oppe i 45 millimeter.

Den har en tunge (Radula), også kalt raspetunge, med små harde tagger eller tenner av kitin.  Med den rasper den i seg maten.

Levevis 
Deroceras panormitanum finnes der det er litt fuktig. I hager, gressenger, skogkanter, kratt, langs vassdrag og lignende steder. Den lever av planter.

Alle lungesnegler er tvekjønnet. For å kunne legge egg kreves allikevel to snegler, som under paringen, befrukter hverandre gjensidig. Eggene legges i hulrom i jorden som sneglen har gravd ut. Den legger klaser med egg og gjentar dette flere ganger i løpet av en sommer. Tilsammen kan hver snegl legge flere hundre egg. De kan under gunstige forhold klare opptil tre generasjoner i løpet av en sommer.

Litteratur 
 Michael P. Kerney, R. A. D. Cameron & Jürgen H. Jungbluth. 1983. Die Landschnecken Nord- und Mitteleuropas. ., Paul Parey, Hamburg & Berlin. 384 sider. ISBN 3-490-17918-8 
 Rosina Fechter und Gerhard Falkner. 1990. Weichtiere. Mosaik-Verlag, München. (Steinbachs Naturführer 10) 287 sider. ISBN 3-570-03414-3

Eksterne lenker 
 
 Molluscs of Central Europe - (tyskspråklig)
 AnimalBase - (engelskspråklig)

Kjølsnegler
Bløtdyr formelt beskrevet i 1882
Takykardi

Takykardi er en tilstand der hjertet slår mye fortere enn det burde, men samtidig pumper blod mindre effektivt enn det burde, inkludert mindre blod og oksygen til hjertet, noe som kan føre til hjerteinfarkt.

Slag per minutt 
1–2 dager gammel: >159 bpm 
3–6 dager gammel: >166 bpm
1–3 uker gammel: >182 bpm
1–2 måneder gammel: >179 bpm
3–5 månederår gammel: >186 bpm
6–11 måneder gammel: >169 bpm
1–2 å gammel: >151 bpm
3–4 år gammel: >137 bpm
5–7 år gammel: >133 bpm
8–11 år gammel: >130 bpm
12–15 år gammel: >119 bpm
>15 år+  – voksen: >100 bpm

Sykdommer
Tredemølle

En tredemølle er et treningsapparat som det er mulig å gå, løpe eller jogge på. Det består av et belte som går rundt mens personen som trener beveger seg på det i samme hastighet som beltet, og dermed står stille i forhold til omgivelsene. Hastigheten kan reguleres fra gange til hurtigløp. De fåes også som skråplan, slik at en går eller løper oppoverbakke.
Tradisjonelle tredemøller består av et løpebånd spent over to ruller, med en plate under løpedelen av båndet. De senere årene har det kommet «lamelltredemøller», der båndet består av mange tversgående bord/lameller som er festet til bånd på siden. 

Ordet kommer fra gammelt av og betyr en mølle som er drevet av mennesker eller dyr.

Sportsutstyr
Gange
Mosjon

fr:Ergomètre#Le tapis roulant d'exercice
Paul Gjesdahl

Paul Dessen Gjesdahl (født 22. desember 1893 i Frederikshald, død 14. august 1969) var en norsk journalist, teaterkritiker, forfatter og oversetter. Under psevdonymet Pueblo skrev han treffsikre petitartikler som ble svært populære, men som også vakte forargelse. 

Han var sønn av sogneprest Paul Vinsnes Gjesdahl, og hadde fem eldre søstre og en yngre bror.

Han tok examen artium i 1912 ved Katedralskolen i Kristiania. Deretter ble han elev ved Krigsskolen. Han ble premierløytnant, og i 1914 gikk han nøytralitetsvakt i Bergen. Han tok adjunkt-eksamen ved Universitetet i Oslo i 1919, etter å ha studert historie og geografi.

Han var formann i Det Norske Studentersamfund studieåret 1919/1920. I 1921 ble han med i den sosialistiske, etter hvert kommunistiske, Mot Dag-bevegelsen, som ble etablert av Erling Falk samme år.

Gjesdahl var journalist i Dagbladet 1919-30, i Tidens Tegn 1931-37 og Arbeiderbladet 1937-67.

Forfatter og oversetter 
I tillegg til å være forfatter virket Gjesdahl også som oversetter av samtidslitteratur. Han oversatte en stor mengde bøker, både fra tysk og fra svensk. Blant annet oversatte han Prosessen av Franz Kafka.

Bibliografi 
 1931: Eksperimentet : syv noveller – Gyldendal forlag
1935: Tre menn forteller : noveller – Gyldendal forlag
1957: Premierer og portretter.. Illustrert av Randi Monsen. Cappelen forlag
1958: Pueblo, Lett blanding 
1964: Centralteatrets historie – Gyldendal forlag
1971: Petiter og portretter 1920–1930 – Aschehoug forlag

Verv 
Han var styremedlem i Norsk Teater- og Musikkritikerforening, i Forfatterforeningens litterære råd (formann 1945–47), formann i Statens teaterråd 1946 og utover, i tiden 1946–55 nestformann i Kringkastingsrådet og 1956–64  medlem av Norsk språknemnd.

Referanser

Eksterne lenker 
 

Norske musikk-journalister
Norske journalister
Norske forfattere
Norske oversettere
Norske humorister
Formenn av Det Norske Studentersamfund
Medlemmer av Mot Dag
Personer fra Halden kommune
Rudolf Wolters

Rudolf Wolters (født 3. august 1903 i Coesfeld, død 7. januar 1983) i Coesfeld) var en tysk arkitekt og embetsmann mest kjent for sitt samarbeid med Albert Speer. Han var en nær venn med Speer, men også underordnet, og mottok papirer og dokumenter som ble smuglet ut fra Spandaufengslet mens Speer var innesperret der. Han bevarte dokumentene helt til Speer ble løslatt i 1966.

Etter løslatelsen av Speer kjølnet vennskapet raskt, Wolters protesterte på Speer sine anklager som ga Hitler og nazistene skylden for Holocaust og verdenskrigen.

Referanser 

Tyske arkitekter
Personer fra Kreis Coesfeld
Personer tilknyttet det tredje rike
Nasjonalsosialistisk arkitektur
Tyskere fra andre verdenskrig
Hemmestad brygge

Hemmestad brygge er et museumsanlegg som viser fiskeri- jordbruks- og handelshistorie fra Kvæfjord-området. Museumsanlegget har før vært et handelssted, og drives av Sør-Troms Museum.

Brygga ligger på gården Øvre Hemmestad ved Gullesfjorden i Kvæfjord. Stedet var handelssentrum for Kvæfjorden fra begynnelsen av 1800-tallet og i rundt 100 år framover og hadde dampskipsanløp fra 1868 og postkontor fra 1889. To ganger i året kom det jekter til Hemmestad, med kaffe, krydder, kandis, tekstiler og brennevin. Fra Hemmestad fikk de klippfisk, tran, fugl og multer.

Museet har sesongåpent og har en kafé med enkel servering og en liten museumsbutikk i krambua. Som gammelt postkontor har Hemmestad eget poststempel.

Eksterne lenker 
 Sør-Troms Museum
 Hemmestad brygge på Kvæfjord kommunes nettsider.

Museer i Troms og Finnmark
Industrimuseer
Byggverk i Kvæfjord
Kultur i Kvæfjord
Diego Junqueira

Diego Junqueira (født 28. desember 1980 i Tandil, Argentina) er en argentinsk tennisspiller, som ble profesjonell i 2001. Han har til nå (juni 2009) ikke vunnet noen ATP-turneringer. I 2008 nådde han 2. runde i French Open, noe som er hans beste resultat i Grand Slam-sammenheng. I mars 2009 var han ranket som nr. 68 i verden. Akkurat nå trenes han av coachen Walter Grinovero, og han bor i Argentinas hovedstad Buenos Aires.

Karriere som junior 
Diego "Chuky" Junqueira ser ikke ut til å ha hatt en juniorkarriere, ifølge resultater fra ITF. Men han startet å spille tennis som en 5-åring. Disse resultatene tar kun utgangspunkt i den eneste turneringen han har deltatt i på høyt nivå. Junqueira kvalifiserte seg til turneringen i Argentina i 1998, men tapte i første runde.

Karriere som senior

2000 til 2007 
Junqueira nådde sin beste karriereranking i juni 2006, da han var ranket som nr. 146.

2008 
Junqueira hadde stor suksess i Challenger-turneringene fra slutten av februar til begynnelsen av april. Han nådde semifinale i Chile (der han tapte mot Eduardo Schwank, ranket nr. 140), finale i Ecuador (der han vant mot Fernando Vicente, ranket nr. 155) og semifinale i Frankrike (der han vant mot Boris Pashanski og Marc López, ranket henholdsvis som nr. 105 og 192). Med disse resultatene klarte han for første gang på nesten to år å komme blant de 200 beste i verden. 

I mai vant han en Challenger-turnering i Italia. Junqueira vant denne turneringen ved å slå Dick Norman (ranket nr. 206), Harel Levy (ranket nr. 162), Santiago Ventura (ranket nr. 97), Nicolas Devilder (ranket nr. 153) og Máximo González (ranket nr. 149). De fire sistnevnte var henholdsvis seedet som nr. 6, 1, 5 og 4 i turneringen. Deretter vant han mot Luis Horna (ranket nr. 102) i kvalifiseringen til French Open 2008, og med denne seieren sikret han seg plass i årets andre Grand Slam-turnering.

2009 
I årets første Grand Slam-turnering, Australian Open 2009, tapte han mot franskmannen Richard Gasquet 6-7(5), 7-6(3), 6-3, 6-4 i første runde.

Referanser

Eksterne lenker 
 
 Junqueira - resultater fra nylig spilte kamper
 Junqueira - ranking historie på verdensbasis

Argentinske tennisspillere
Personer fra Tandil
Fødsler i 1980
ANZ Stadium

ANZ Stadium er et stadionanlegg i Sydney. Det er Australias nasjonalarena, og ble bygd til VM i rugby 2003.

Stadion var vertskap for både friidrett og fotball under Sommer-OL i 2000. Åpningsseremonien den 15. september samt avslutningsseremonien den 1. oktober ble også holdt på Olympiastadion.

Referanser

Eksterne lenker
 

Sport i Sydney
Olympiastadioner
Idrettsanlegg i Australia
Fotballstadioner brukt under OL
Byggverk i Sydney
Lenge leve dronningen

Lenge leve dronningen (originaltittel: Lang leve de koningin) er en nederlandsk eventyr- og barnefilm fra 1995, regissert av Esmè Lammers.  

Den var Nederlands bidrag til Oscar-nominering for beste utenlandske film i 1996. 

Den originale filmversjonen er på 118 minutter, men det ekisterer også en versjon på 3 timer.

Handling 
Sara er 8 år og har aldri sett sin far. Hun mistrives og gjør det ikke særlig godt på skolen. Hun blir venn med Victor, som har et sjakkspill med ekstra fine brikker. Han forteller Sara et eventyr om sjakkspillet, og brikkene blir levende for Sara. Gjennom eventyret lærer hun å spille sjakk. Hun blir plukket ut til å være med i en sjakkturnering der en verdensmester i sjakk deltar. Verdensmesteren er en helt annen enn hun hadde tenkt.

Medvirkende 
 Maya van den Broecke	... 	Sort dronning
 Lisa De Rooy	... 	Suzanna de Waal, Saras mor
 Cas Enklaar	... 	Hvit løper
 Derek de Lint	... 	Bob Hooke, Saras far
 Rudolf Lucieer	... 	Lærer
 Pieter Lutz	... 	Saras bestefar
 Tiba Tossijn	... 	Sara
 Serge-Henri Valcke	... 	Sort konge
 Monique van de Ven	... 	Hvit dronning
 Jack Wouterse	... 	Hvit konge
 Rene Nijmen        ...     Victor

Norsk dubbing 
 Unn Vibeke Hol
 Kai Remlov
 Birgitte Victoria Svendsen
 Karl Sundby
 Nils Ole Oftebro

Eksterne lenker 
 

Nederlandske barnefilmer
Filmer fra 1995
Eventyrfilmer
Nederlandskspråklige filmer
Norsklæreren

Norsklæreren er et medlemsblad for Landslaget for norskundervisning. I Norsklæreren er fagartikler, essay, brev, kåserier, taler og så videre om litteratur og media, om det norske og det ikke-norske, om muntlig og skriftlig språk. I Norsklæreren finnes nytt om formidling og metodikk, og ikke minst omtale av ny faglitteratur og lærebøker.

Eksterne lenker 
 Nettutgave av Norsklæreren  passordbeskyttet, kun tilgjengelig for medlemmer av Landslaget for norskundervisning

Norske tidsskrifter
Nivå 1-tidsskrifter
Reve

Reve er et område i Klepp kommune på  Jæren. Det ligger på landtangen mellom Orrevannet og Nordsjøen, og består primært av gårdsbruk. Der finnes noen hytter, men området er nå ikke tilgjengelig for nybygg. Fylkesvei 507 går gjennom området parallelt med strandlinjen. Strendene består i stor grad av rullestein, som tidligere ble hentet i store mengder til pynt i hager og murer innover i landet. Rullesteinen er nå vernet. Revtangen i sørenden har en ornitologisk stasjon, siden Orrevannet er et velbrukt stoppested for trekkfugl.

Stedet har en liten båthavn, der surfere bruker å sette ut. Bunnforholdene gir gode bølger når vind og strøm er lagelige. Nordover er det sandstrand.

Også kitere har funnet at stedet byr på muligheter, med hangvind.

Klepps geografi
Ord for alt

Ord for alt er et bokverk i norskfaget utgitt av Cappelen Damm. Det finnes «Ord for alt» fra første til sjuende trinn. Hvert av dem har Språkbok A, Språkbok B, Tekstbok, en bok for læreren, CD og et nettsted.

Eksterne lenker
 Ord for alt hos Cappelen Damm

Lærebøker
Midtsommertravet

Midtsommertravet er et årlig travsportsarrangement som avholdes på Leangen Travbane den siste helga i juni hvert år. Kjente løp som Tamin Sandys æresløp, Shan Rags' æresløp, Bork Rigels æresløp,  Trøndelagspokalen, Eirik Garbergs æresløp og Alm Rau Jos Æresløp kjøres i løpet av denne helga. Også NM for travtrenere avgjøres i løpet av disse to dagene.

Leangen Travbane har arrangert Midtsommertravet i mange år og stevnet har blitt en tradisjon innen trøndersk travsport. Midtsommertravet har også tilhengere fra utenfor trøndelags grenser, og hvert år er det mange tilreisende både fra inn og utland. Sportslig har Midtsommertravet kunnet by på en del av de beste hestene vi har i Norge, og flere hester som har gått inn i eliten finner vi som tidligere vinnere i et eller flere av de store løpene som arrangeres denne helgen.

Travsport i Norge
Sportsarrangementer i Trøndelag
Sport i Trondheim
Leangen
Steingrim Sandanbråten

Steingrim Sandanbråten  var en norsk motstandsmann mot den tyske okkupasjonen under andre verdenskrig. 

Han var tilknyttet Osvald-gruppen, som ble ledet av sjømannen Asbjørn Sunde. Steingrim Sandanbråtens dekknavn var Kristen. Sandanbråten var en av gruppas sentrale stifinnere og deltok i Osvald-gruppens forflytning til Buglebjørk-stølene i Nesbyen kommune i oktober 1942. 

Der bidro han som Sundes hjelper i opptrening av sabotører i Rukkedalen og Hardangervidda. Sandanbråten var også med i aksjoner i Oslo fra basen i Røyken utover høsten 1944, før gruppen ble oppløst.

Referanser

Litteratur
 Sunde, Asbjørn: Menn i mørket. 1947, nytt opplag Spartacus Forlag 2009, side 105, 109-112, 224, 226. ISBN 978-82-430-0467-2.

Medlemmer av Osvald-gruppen
Biometric Games

Biometric Games er en norsk videospillutvikler basert i Hønefoss. Selskapet består av Alexander Brenna Fornæss.

Spill
 Reverse Engineering

Utmerkelser
 Vinner av Hamar Game Challenge 2006

Eksterne lenker
 

Norske videospillselskaper
Selskaper etablert i 2006
Videospillutviklere
Crash (1974)

Crash er en norsk dramafilm fra 1974, skrevet og regissert av Rolf Clemens. Filmen hadde premiere 18. november 1974.

Rolleliste

Eksterne lenker 
 
 åpen post-CRASH: Latter uten lyd (www.youtube.com)
 Crash på filmgrid.no

Filmer fra 1974
Norske filmer fra 1970-årene
Norske dramafilmer
Norskspråklige filmer
Arne Qvam

Arne Johannes Qvam (født 3. april 1934 i Narvik) er en norsk ingeniør og bedriftsleder. Han ledet arbeidet med å etablere Norsk Luftfartsmuseum i Bodø og var museets første direktør.

Qvam er utdannet maskiningeniør fra Narvik ingeniørhøgskole og har også flyteknisk utdannelse fra Flyvåpenets Tekniske Skole på Kjevik.

Qvam arbeidet i en årrekke ved Norcem, og hadde stillingen som verksdirektør fra 1976 til 1993. Han har også hatt en rekke verv i nærings- og organisasjonsliv, og har spesielt vært aktiv i musikklivet i Nord-Norge.

Han ble tildelt St. Olavs Orden i 1994, ridder 1. klasse.

Referanser

Eksterne lenker 
 Opplysninger om Arne Qvam fra Utvalgsarkivet i Forvaltningsdatabasen

Norske maskiningeniører
Riddere av 1. klasse av St. Olavs Orden
Personer fra Narvik kommune
Robbie Williams

Robert Peter Williams (født 13. februar 1974 i Stoke-on-Trent) er en britisk sanger og låtskriver. Han vokste opp i Stoke-on-Trent i Staffordshire. Han var først medlem av det svært populære boybandet Take That, men sluttet i 1995 til fordel for en særdeles suksessfull solokarriere. I Høsten 2009 gjenoppsto Take That med Robbie Williams, frem til 2014. Robbie Williams har kontrakt med plateselskapet EMI.

Hans første solosingel var en coverlåt av George Michaels «Freedom '90» i 1996, som oppnådde en annenplass på de britiske hitlistene. Denne singelen ble fulgt opp av albumet Life Thru a Lens og singlene «Old Before I Die», «Lazy Days» og «South of the Border». Singelen «South of the Border» nådde ikke høyere enn en 18.-plass i England, og albumet hadde på det tidspunktet ikke solgt mer enn 33 000 eksemplarer. Williams' solokarriere ble dermed av mange ansett for å være over, også fordi Robbie Williams på det tidspunktet slet med både rus- og alkoholproblemer. Så ble den fjerde singelen fra debutalbumet lansert, balladen «Angels». Den gikk rett til topps på hitlistene og førte til at Life Thru a Lens gikk fra 33 000 til over 2,4 millioner solgte eksemplarer i England alene og per dags dato er det 58. mest solgte albumet i England noensinne.

Det ryktes at Robbie Williams og hans eks-låtskriver Guy Chambers nå går inn i et samarbeid igjen, med tanke på albumet som kommer ut etter Let's Swing Again. Albumet som kommer ut etter hans andre swingalbum, har ikke fått noe navn ennå. Det eneste Robbie Williams og media har kommet ut med er at «det er et gitarbasert album, men det er heller ikke over-rocka» og at albumet skal produseres av Mark Ronson, som også produserte noen sanger på Rudebox.

I 2010 giftet Robbie Williams seg med den amerikanske skuespilleren Ayda Field. Paret har fire barn sammen.

Diskografi 
 Life Thru a Lens (1997)
 I've Been Expecting You (1998)
 The Ego has landed (1999, bare i USA)
 Sing When You're Winning (2000)
 Swing When You're Winning (2001)
 Escapology (2002)
 Live at Knebworth (2003)
 Greatest Hits (2004)
 Intensive Care (2005)
 Rudebox (2006)
 Reality Killed The Video Star (november 2009)
 Shame – singel med Gary Barlow (oktober 2010)
 In And Out Of Consciousness: The Greatest Hits 1990-2010
 Take the Crown (2012)
 Swings Both Ways (2013)
 The days.ft avicii (2014)
 The Heavy Entertainment Show'' (2016)

Referanser

Eksterne lenker 
 
 
 
 

Engelske sangere
Engelske låtskrivere
Personer fra Stoke-on-Trent
NOU 2003:22, Graver-utvalget

NOU 2003:22  «Forvaltning for fremtiden. Forslag til etiske retningslinjer for Statens petroleumsfond» er en norsk offentlig utredning (NOU) fra et utvalgt som ble oppnevnt ved kongelig resolusjon 18. oktober 2002 og som avga sin innstilling til Finansdepartementet 25. juni 2003. Utvalget ble ledet av Hans Petter Graver og ble referert til som «Graver-utvalget».

Utvalgets forslag ble behandlet i Revidert nasjonalbudsjett 2004, og i desember 2004 innførte Regjeringen etiske retningslinjer for Petroleumsfondet i samsvar med utvalgets utredning.

Referanser
<div class="references-small" style="-moz-column-count:2; column-count:2">

Norges offentlige utredninger
Norges økonomi
Samfundet De Nios Särskilda pris

Samfundet De Nios särskilda pris er en litterær pris som deles ut av Samfunnet De Nio. Prissummen har variert mellom - SEK. Prisen deles ikke ut regelmessig.

Liste over mottakere

Referanser

Eksterne lenker 
 Samfundet De Nio
 

Svenske litteraturpriser
Utmerkelser etablert i 1996
Kunst og kultur i 1996
1996 i Sverige
Samfundet De Nio
Michel Aoun

Michel Naim Aoun (arabisk: ميشال عون‎, født 19. februar 1935 i Haret Hreik) er en libanesisk politiker og tidligere general, som siden 2016 har vært president i Libanon. 

Han leder partiet Den frie patriotiske strømning, et sekulært parti som hovedsakelig består av maronitter. Fra 22. september 1988 til 13. oktober 1990 var Aoun president og statsminister for en av de to rivaliserende administrasjonene i landet. Han ble nedkjempet av Syria på slutten av den libanesiske borgerkrigen og flyktet i eksil. Han kom tilbake til landet 7. mai 2005, elleve dager etter at de syriske troppene forlot Libanon. Det har overrasket mange at partiet hans støtter den pro-syriske 8. mars-alliansen.

Etter at president Michel Suleimans perioder utløp i 2014 gikk det 29 måneder før Libanons generalforsamling greide å bli enige om ny president. Statsminister Tammam Salam var fungerende president i denne perioden. Aoun ble valgt til president 31. oktober 2016, for en periode på seks år.

Referanser 

Libanesiske politikere
Fødsler i 1935
Personer fra guvernementet Libanonfjellene
Fredrik Glad

Frederik Glad (født 8. august 1760 i Christiania, død 11. september 1840 på Grefsen i Aker) var industrimann og stortingsrepresentant, sønn av kjøpmannen Anders Nielsen Huus og Maria født Treschow.  

Han tok examen artium ved Oslo katedralskole i 1778 og arvet på samme tid Nedre papirmølle i Christiania og Grefsen gård. 

I mai 1782 giftet han seg med Johanne Marie Elisabeth Dallas (1764–1837). Hun hadde vært danserinne ved Det Kongelige Teater i København. Deres sønn Christian Glad ble senere generalmajor og kommandant på Akershus festning. 

Han ble i 1814 valgt til Stortinget for Akershus Amt og ble medlem av «Komité for Landets indre Økonomi». Han møtte på Stortinget i perioden 1815–16.

Glad var også skribent og utga blant annet en avhandling «om Tørvemyrer og Tørveskæring» i 1831 og skrev artikler i tidsskrifter; han var en tid fast medarbeider i Norske Bondeven. 

Glads vei på Grefsen og Frederik Glads gate på Sagene  er oppkalt etter ham.

Referanser

Kilder 
 Oberst Hartvig Munthe, En gammel militærslægt i Elverum, Særtrykk av Østlandske Tidende, Elverum 1905 
 E. A. Thomle, Lidt om familien Glad i Norge, Norsk Slektshistorisk Tidsskrift 1:314-328 (1910) 
 E. A. Thomle og S. H. Finne-Grønn, Slegten Glad – Wulfsberg, Morgenstierne, Norsk Tidsskrift for Genealogi, Personalhistorie, Biografi og Literærhistorie, bind III, s. 28-37 (1926)

Eksterne lenker 
 

Norske bønder
Norske handelsfolk
Stortingsrepresentanter 1815–1817
Stortingsrepresentanter for Akershus
Personer fra Oslo